**Әл-Фараби атындағы Қазақ Ұлттық Университеті – үлкен мүмкіндіктерге бастаушы білім ордасы**

***Сахит Н.Т***

*Әл-Фараби атындағы Қазақ ұлттық университеті,*

*Педагогика және білім беру менеджмент кафедрасы*

*«Әлеуметтік педагогика және өзін-өзі тану» мамандығының*

*1 курс магистранты, Алматы қ.*

Адам баласы өзінің саналы ғұмырында түрлі кезеңдерден өтіп, жетістікке жетіп жатады. Алғашында сәби болып дүние есігін ашқаннан кейін, балабақша, мектеп және жоғарғы білім беру ордалары сынды өмір кезеңдерінен тәлім-тәрбие алып, өмірлік азық жинайды. Мен де осы өмір тізбегін жалғасытырып келе жатқан жанның бірімін. Мектеп қабырғасында жүріп-ақ өзімнің алдағы сәулелі ғұмырыма өзгеден ерек мақсаттар мен арман-тілектер қойдым, және соған жеттім десем де артық айтпас едім. Мен үшін талайдың арманы болған ҚазҰУ көрінбес қамал еді. Осы бір қамалдың кішігірім кірпіші болу – мен үшін үлкен арман болатын. ҚазҰУ білім ордасынан өзіме азық жинауды өмірлік мақсатым іспетті көрдім. Әрі, сол мақсатымды жүзеге асырдым десем де, артық айтпас едім.

Білім алу – бұл біздің уақытымыз бен назарымыздың көп бөлігін алатын өте қызықты процесс. Себебі, білім болашақ өмір жолын, кәсіби қызметті қалыптастырады және болашақта өмір сүру сапасына әсер етеді. Сондықтан қай жерде ыңғайлы және қажетті кәсіби дайындықты қай жерде алуға болатынын нақты зерттеу өте маңызды. Дәл осындай ниетпен мен бакалаврды аяқтап, болашақта білікті ұстаз боламын деген мақсатпен, біліктілігімді шыңдаймын деген ниетпен Әл-Фараби атындағы Қазақ Ұлттық университетінің Педагогика және білім беру менеджмент кафедрасындағы, «Әлеуметтік педагогика және өзін-өзі тану» мамандығының 2021 жылы магистры атандым. Мен үшін бұл үлкен жеңіс, жетістік.

Енді мен мақтан тұтар оқу орныма сәл тоқтала кетсем. Бұл жоғары оқу орны оқу-ғылым жұмысындағы көп жылдық тәжірибеге бай. Әл-Фараби атындағы ҚазҰУ – Қазақстан университеттерінің жалпы рейтингінің көшбасшысы, ел тарихындағы тұңғыш Қазақстан Республикасы Президентінің «Сапа саласындағы жетістіктері үшін» сыйлығының иегері, Достастық сыйлығының иегері. Өнім сапасы мен қызмет көрсету саласындағы жетістіктері үшін Тәуелсіз Мемлекеттер сыйлығы әлемнің ең ірі сертификаттау орталықтары – IQNET халықаралық сертификаттау жүйесінің сертификаттарын алды.

Университетте жоғары білікті мамандарды даярлауға, әлемдік білім кеңістігіне одан әрі кірігуге, іргелі және қолданбалы зерттеулерді дамытуға, оларды өндіріске енгізуге бағытталған орасан зор білім беру, ғылыми, рухани-ағартушылық, инновациялық және өндірістік әлеует бар.

Университетте 16 факультет, 32 ғылыми-зерттеу институттары мен орталықтары, технопарк пен әскери кафедра бар. 2 мыңнан астам профессорлар, докторлар, ғылым кандидаттары мен философия докторлары, 100-ден астам ірі академиялардың академигі, 40-тан астам Қазақстан Республикасының еңбек сіңірген қайраткерлері, 40-қа жуық Қазақстан Республикасы Мемлекеттік және атаулы сыйлықтарының лауреаттары және 40 жас ғалымдар сыйлығының лауреаттары университетте жұмыс істейді.

Өз университетімнің артықшылықтар мен жетістіктерін атап өтер болсам, бір мақалаға сыймары анық. Мен өз универсиеттім мен қатар өз мамандығымды да өте қатты жақсы көремін. Бала кезден қоршаған ортаммен жақсы қарым-қатынаста болуды қалап, өзгелердің уайымын сейілтіп, жүздеріне күлкі үйіртуді жақсы көрдім. Ал менің мамандығым осы сынды критерийлерге толықтай сәйкес келетін мамандық түрі десем, қателеспеген болар едім. Мейірімділік, қамқорлық, кішіпейілділік сынды қасиеттер менің мамандығымның синонимі десем де болады.

Жалпы алғанда, өз өміріме деген баспалдақтарды дәл осы ҚазҰУ-да құрып жатқаныма қуанамын. Себебі менің тұлға және маман ретінде өсуіме ықпал ететін барлық нәрселерді осы жерден таптым десем артық айтпаған болар едім.